Alboraia celebra el Dia de l'Orxata en plena adhesió a la xarxa gastroturística autonòmica "L'Exquisit Mediterrani" per l'orxata
05 de juliol de 2023

Alboraia ha celebrat la 41a Edició del Dia de l'Orxata, la gran festa d'aquesta beguda coneguda internacionalment i que té el seu centre en aquest municipi valencià. Ho ha fet repartint més de 3.000 gots d'orxata i 6.000 fartons a veïns, veïnes i visitants d'altres localitats que s'han acostat a l'Avinguda de l'Orxata a degustar l'autèntica orxata artesanal.

L'acte s'emmarca dins de la celebració de l'adhesió a la xarxa gastroturística "L'Exquisit Mediterrani' de la Comunitat Valenciana, un projecte que compta amb més de 100 entitats i destinacions turístiques que basa el seu element central en els valors de la gastronomia autonòmica des d'una perspectiva de qualitat i autenticitat. L'entrada ha sigut doble i amb l'orxata com a eix central: l'Ajuntament forma part de la xarxa a través del Dia de l'Orxata i el Club de Producte 'Alboraia – Artesans de l'Orxata' i el Gremi d'Orxaters Artesans, a través del Dia de l'Orxata.

Per a oficialitzar l'adhesió, el Secretari Autonòmic de Turisme, Francesc Colomer, ha assistit al repartiment de l'orxata i fartons, en un acte previ en el qual també han participat l'alcalde, Miguel Chavarría, i el president del Gremi d'Orxaters Artesans, Daniel Tortajada. Colomer ha conclòs que sense Alboraia i tot el que ofereix "el món no seria el mateix".

L'alcalde ha destacat que els 41 anys d'història d'aquesta iniciativa no és només una xifra a celebrar, sinó que també representa a "tots els nostres agricultors i agricultores, que donen lloc amb el seu treball a la xufa, l'origen de tot aquest engranatge que culmina en els nostres orxaters i orxateres". En aquest sentit, recorda que "tots ells i elles estan reunits en el Gremi d'Orxaters i el Club de Producte amb la finalitat de continuar posicionant el nostre producte estrela en el panorama internacional".

Un Dia de l'Orxata ple d'activitats

Si bé el repartiment d'orxata i fartons ha sigut l'eix central del Dia de l'Orxata, durant els últims anys l'Ajuntament d'Alboraia s'ha centrat en potenciar la iniciativa. Enguany, s'ha posat en marxa la 'Orxata Experience', un conjunt de tres activitats realitzades per tres empreses adherides al Club de Producte: Mon Orxata, Alqueria Planta i Cull i Horta Viva. A través d'elles, s'està podent coneixer la història dels més de 400 anys dels carrets d'orxata, cultius de xufa, assecadors, etc.

A més, durant el repartiment d'orxata, s'ha dut a terme una sèrie de jocs: puzles, una pintura col·lectiva de Peris Aragó sobre la xufa i repartiment de merchan a través del Taller d'Ús de Promoció Turística del Consistori. A la vesprada, es tornarà a repartir orxata i fartons en la Fira Jove i durant el concert de l'orquestra Eufòria de la nit, tornarà a donar-se aquesta beguda a través d'una motxilla.

Aquesta activitat de les Festes d'Alboraia no és l'única ocasió en la qual se celebrarà la gran festa de l'orxata. Com és costum en els últims anys, el Dia de l'Orxata repetirà en les Festes del Carmen de Port Saplaya, el 15 de juliol a les 11.00 hores en la Plaça de la Senyoria, i en les Festes de La Patacona, el 23 de setembre a la mateixa hora en l'Edifici Singular.